隋唐辰光突厥势力勒蒙古高原非常强大。北宋辰光，鲜卑人个一支后裔契丹人创立了辽国，勒今朝内蒙古赤峰市巴林左旗附近建立了蒙古草原浪第一个都城上京。辽拨金灭脱之后，鲜卑人另外一支后裔蒙古人进了搿个地区，成吉思汗建立蒙古帝国。明朝成立后蒙古人势力退回到塞外，内蒙古地区北部是蒙古人北元个疆域，南部是明朝对抗北元个前线。清朝个满族通过联姻或者征服个方式把整个蒙古加进版图。清朝个辰光通常把蒙古以大漠为界，分为“内扎萨克蒙古”搭“外扎萨克蒙古”。其中前面搿个演变成今朝个内蒙古自治区，后面搿个演变成今朝个蒙古国。清朝灭亡之后外蒙古走向独立，而内蒙古一直拨中华民国统治，分为几个省。抗日战争期间，内蒙古一部分地区曾经拨了日本人占领，德王为首个一帮人搭日本人合作，成立“蒙疆联合自治政府”等机构，管理内蒙古地区。